Den Danske Frimurerorden

Den Danske Frimurerorden (DDFO) er den styrende hovedorganisasjon for noen frimurerlosjer i Danmark. Den Danske Frimurerorden ble etablert 16. november 1858. Den arbeider etter det svenske system og har en kristen profil.

Den Danske Frimurerorden har cirka 7 500 medlemmer (2019).

Frimureriet ble etablert i Danmark den 11. november 1743, og frem til 1778 foregikk losjearbeidet på tysk etter et tysk rituale basert på de tre St. Johannesgradene. I 1752 begynte losjene å praktisere den strikte observans, og deretter det rektifiserte system fra 1782 til 1855. Den Danske Frimurerorden ble etablert i 1858, og losjene begynte å praktisere det svenske system.

Av avdøde medlemmer kan nevnes Frederik VII, Frederik VIII, Christian X og prins Harald.

Losjer i Den Danske Frimurerorden

Organisatoriske splittelser 1893–1961 

Det eksisterte to andre frimurerordener i Danmark frem til henholdsvis 1959 og 1961. St. Johanneslosjene i disse tidligere autonome ordener arbeider etter ritualer som er noe avvikende fra ritualene i de øvrige St.  Johanneslosjene i Den Danske Frimurerorden.

Johanneslogeforbundet af Gamle, Frie og Antagne Murere 
Dette forbundet av St. Johanneslosjer arbeider etter det «Schröderske Ritual», som ble utviklet av Friderich Ludwig Schröder, Stormester af Storlosjen av Hamburg fra 1814 til 1816. Ritualet bygger på det engelske ritualet «Frimurernes gamle plikter» fra 1790, som er basert på James Andersons Konstitusjon av 1723 for Englands forente storlosje.

Losjeforbundet har om lag 150 medlemmer (2019).

St. Johanneslosjen «Christian til Palmetræet» fikk sin patent fra Storlosjen av Hamburg den 17. november 1900, og ble innviet den 24. juni 1901.

Losjeforbundet praktiserer ingen høygrader. Et krav for medlemskap er troen på Gud som et høyere vesen. Derimot kreves det ikke kristen tro.

Forbundet ble tilsluttet Den Danske Frimurerorden den 28. september 1959.

Det Danske Frimurerlaug af Gamle, Frie og Antagne Murere 

Den Danske Frimurerlaug består av 42 St. Johanneslosjer, tre Provincial-losjer, en forskningslosje og en Laugsmesterens losje. Ordenen krever heller ikke kristen tro av sine medlemmer, men troen på Gud som et høyere vesen.

Det Danske Frimurerlaug har om lag 1 300 medlemmer (2019).

Ordenen ble opprettet den 1. april 1893 under navnet «Ordenen for By og Land». Den 11. august 1919 skiftet den navn til «Stor Orienten for Danmark og Norden». Ikke lenge etterpå begynte den å praktisere høygradsystemet «den gamle og anerkjente skotske ritus».

Sommeren 1924 ble deretter «Den Danske Stororient» grunnlagt. Denne ordenen praktiserte de samme høygradene, mens ritualene i de tre St. Johannesgradene var påvirket av fransk frimureri.

Den 14. april 1929 ble disse to ordener slått sammen til den nye «Storlogen af Danmark af Gamle Frie og Antagne Murere». 

De tre St. Johannesgradene ble frigjort fra høygradene, og fikk sin egen jurisdiksjon. Denne jurisdiksjonen, «Frimurerlauget i Danmark», omfattet nå St. Johanneslosjene fra begge ordener. I tillegg ble innholdet i St. Johannesgradene modifiserte til å bli en ordrett gjengivelse av de engelske St. Johannesgradene. 

For å tilpasse seg det engelske systemet ytterligere, sendte Ordenen i 1951 brødre til England for å innvies i Englands forente storlosje. Formålet var å oppfylle bestemmelsen om at den danske storlosjen skulle være direkte utgått fra den engelske. Da dette var gjort, opprettet Ordenen en ny jurisdiksjon for St. Johanneslosjene den 15. november 1951 under navnet «Storlogen av Danmark».

Englands forente storlosje anerkjente ikke mer enn én frimurerorden i et land, og i kraft av tradisjonene kunne dette bare være Den Danske Frimurerorden. Samtidig hevdet «Storlogen av Danmark» at Den Danske Frimurerorden hadde «sviktet» frimureriet ved å praktisere det svenske system.

På 1950-tallet ble det innledet forhandlinger med Den Danske Frimurerorden. Forhandlingene endte med at «Storlogen av Danmark» ble tilsluttet Den Danske Frimurerorden den 1. januar 1961, under navnet «Frimurerlauget af Gamle, Frie og Antagne Murere».

Lauget endret senere navn til «Det Danske Frimurerlaug af Gamle Frie og Antagne Murere». I 1991 ble ritualene i St. Johanneslosjene revidert på nytt, og er nå identiske med det engelske Emulation Ritual.

Referanser

Eksterne lenker 
 

 
Organisasjoner etablert i 1858
Danske organisasjoner